## L’Hospital Clínic destina més de 4,6 milions d’euros per a mobiliari de consultes externes i equipament d’electromedicina

*** Queda inclòs el mobiliari per a consultes, despatxos i àrees de treball, sala d’actes, zona infantil, sales d’espera, sales de reunions i vestuaris
* S’hi incorporaran retinoscopis, retinògrafs, làsers binoculars, microscopis quirúrgics i torres d’endoscòpies, entre altres equips**

L’Hospital Clínic Universitari de València ha licitat el muntatge i la instal·lació del mobiliari per al nou edifici de consultes externes, amb un pressupost base d’1.440.117,80 euros, i el subministrament i la instal·lació de diversos equips d’electromedicina, amb un pressupost base de 3.240.261 euros.

El procés de tots dos expedients es troba en fase d’avaluació, perquè catorze empreses han presentat oferta per al mobiliari i díhuit per als equips d’electromedicina.

El contracte del mobiliari té com a objectiu l’adquisició d’articles de qualitat amb durabilitat garantida i una inversió patrimonial a llarg termini, i inclou, principalment, mobiliari de consultes, despatxos i àrees de treball; mobiliari de sales de reunions, sales de formació i sala d’actes; mobiliari de zones d’espera i àrea infantil de pediatria, i mobiliari dels vestuaris i de divisió d’espais.

El mobiliari, que estarà fabricat amb materials duradors i sostenibles, guardarà homogeneïtat en totes les plantes del nou edifici i serà de colors naturals per a dotar les noves consultes externes d’espais moderns i un entorn agradable.

Per la seua banda, l’expedient per a l’adquisició i instal·lació d’equips d’electromedicina pretén incorporar equips d’última generació que permeten prestar una assistència de qualitat amb els últims avanços mèdics. Entre altres, la licitació inclou la incorporació de retinoscopis, retinògrafs, làsers binoculars, microscopis quirúrgics, audiòmetres, torres d’endoscòpies, equips de realitat virtual, butaques de maxil·lofacial i odontologia, TAC cònic i ortopantomògrafs.

**Més de 380.000 consultes externes a l’any**

L’Hospital Clínic disposa de consultes externes de 40 especialitats d’adults, més dotze d’especialitats de pediatria. A l’any solen registrar al voltant de 80.000 primeres visites presencials i prop de 300.000 consultes successives presencials.

Amb l’ampliació de l’Hospital Clínic, que es troba en l’última fase d’execució, les consultes externes es traslladaran de l’actual edifici situat al carrer Gómez Ferrer al nou edifici situat en Blasco Ibáñez.

Les noves instal·lacions albergaran 109 consultes externes, 82 llocs de l’hospital de dia i 65 espais per a tècniques. Comptarà, a més, amb una cafeteria, una sala d’actes, aules de formació i docència, un nou SAIP, una nova unitat de treball social i una unitat de documentació clínica i admissió.

Fecha: 19/07/2024